(ສພຊ) ພິທີໂຮມຊຸມນຸມສະເຫລີມສະຫລອງວັນສ້າງຕັ້ງສະພາແຫ່ງຊາດ (ສພຊ) ຄົບຮອບ 45 ປີ ໄດ້ຈັດຂຶ້ນໃນວັນທີ 26 ຕຸລາ 2020 ຢູ່ທີ່ຫໍປະຊຸມແຫ່ງຊາດ ນະຄອນຫລວງວຽງຈັນ ໂດຍມີທ່ານ ນາງ ປານີ ຢາທໍ່ຕູ້ ປະທານຄະນະປະຈໍາສະພາແຫ່ງຊາດ (ຄປຈ. ສພຊ), ທ່ານ ບຸນຍັງ ວໍລະຈິດ ເລຂາທິການໃຫຍ່ຄະນະບໍລິຫານງານສູນກາງພັກ ປະທານປະເທດ, ທ່ານ ທອງລຸນ ສີສຸລິດ ນາຍົກລັດຖະມົນຕີ ພ້ອມດ້ວຍການນຳພັກ-ລັດ, ສະມາຊິກສະພາແຫ່ງຊາດ (ສສຊ), ອະດີດການນໍາຂັ້ນສູງພັກ-ລັດ, ອະດີດ ສສຊ, ພະນັກງານປະຕິວັດອາວຸໂສ, ພະນັກງານ-ລັດຖະກອນພາຍໃນ ສພຊ ເຂົ້າຮ່ວມຢ່າງພ້ອມພຽງ.
ໃນພິທີຊຸມນຸມ, ທ່ານ ນາງ ປານີ ຢາທໍ່ຕູ້ ໄດ້ຂຶ້ນສະເໜີໂດຍຫຍໍ້ກ່ຽວກັບ 45 ປີ ແຫ່ງການເຕີບໃຫຍ່ຂະຫຍາຍຕົວຂອງ ສພຊ ເຊິ່ງມີເນື້ອໃນບາງຕອນວ່າ: ໃນວັນທີ 2 ທັນວາ 1975 ເຊິ່ງເປັນວັນຊາດ ຂອງສາທາລະນະລັດ ປະຊາທິປະໄຕ ປະຊາຊົນລາວ ແລະ ໃນວັນດຽວກັນນັ້ນ, ກອງປະຊຸມ ຍັງໄດ້ຮັບຮອງເອົາ ມະຕິການແຕ່ງຕັ້ງສະພາປະຊາຊົນສູງສຸດ ເພື່ອສະໜອງຕອບຄວາມຮຽກຮ້ອງຕ້ອງການ ມີອໍານາດລັດ ທາງດ້ານນິຕິບັນຍັດ ເພື່ອປະຕິບັດໜ້າທີ່ຄົ້ນຄວ້າຮ່າງລັດຖະທໍາມະນູນ ແລະ ອອກບັນດາກົດໝາຍຂອງ ລະບອບ ສາທາລະນະລັດ ປະຊາທິປະໄຕ ປະຊາຊົນລາວ ໃຫ້ສອດຄ່ອງກັບສະພາບການໃນໄລຍະໃໝ່. ນັບແຕ່ມື້ນັ້ນມາເຖິງປັດຈຸບັນເປັນເວລາ 45 ປີ, ສະພາປະຊາຊົນສູງສຸດໃນເມື່ອກ່ອນ ແລະ ສະພາແຫ່ງຊາດ ໃນປັດຈຸບັນ ໄດ້ຮັບການປັບປຸງກໍ່ສ້າງ ແລະ ເຕີບໃຫຍ່ຂະຫຍາຍຕົວທາງດ້ານປະລິມານ ແລະ ຄຸນນະພາບ ທັງສາມາດຍາດໄດ້ ຜົນງານອັນດີເດັ່ນຫລວງຫລາຍໃນການປະຕິບັດພາລະບົດບາດໜ້າທີ່ຂອງຕົນ ຕາມ 3 ພາລະບົດບາດ ຄື: ດ້ານນິຕິບັນ, ດ້ານການພິຈາລະນາຕົກລົງບັນຫາສໍາຄັນພື້ນຖານຂອງປະເທດຊາດ ແລະ ດ້ານການຕິດຕາມກວດກາຂອງ ສພຊ; ພ້ອມນັ້ນ, ຍັງໄດ້ມີການພົວພັນເຄື່ອນໄຫວວຽກງານການຕ່າງປະເທດກັບບັນດາປະເທດໃນພາກພື້ນ ແລະ ສາກົນອີກດ້ວຍ.
ຈາກນັ້ນ, ຜູ້ຕາງໜ້າຈາກກະຊວງພາຍໃນ ໄດ້ຂຶ້ນຜ່ານລັດຖະດໍາລັດວ່າດ້ວຍການປະດັດຫລຽນຄໍາແຫ່ງຊາດ ໃຫ້ ສພຊ ແລະ ລັດຖະດໍາລັດວ່າດ້ວຍການປະດັບຫລຽນໄຊອິດສະຫລະຊັ້ນ I ໃຫ້ແກ່ປະທານ ຄປຈ.ສພຊ; ພ້ອມນັ້ນ, ທ່ານ ບຸນຍັງ ວໍລະຈິດ ໄດ້ໃຫ້ກຽດປະດັບຫລຽນຄໍາແຫ່ງຊາດໃຫ້ ສພຊ ແລະ ປະດັບຫລຽນໄຊອິດສະຫລະ ຊັ້ນ I ໃຫ້ແກ່ປະທານຄະນະປະຈໍາ ສພຊ ໂດຍມີບັນດາທ່ານຄະນະປະຈໍາ ສພຊ ຂຶ້ນເປັນສັກຂີພິຍານ; ນອກນັ້ນ, ຍັງມີພິທີມອບຫລຽນກາລະນຶກ 45 ປີຂອງ ສພຊ ແລະ ຫລຽນກາລະນຶກ ສສຊ ໃຫ້ແກ່ອະດີດ ສສຊ ທີ່ເປັນການນໍາພັກ-ລັດຂັ້ນສູງ ໂດຍແມ່ນທ່ານ ນາງ ສວນສະຫວັນ ວິຍາເກດ ເລຂາທິການ ສພຊ ໄດ້ຂຶ້ນຜ່ານມະຕິຂອງ ຄປຈ.ສພຊ ວ່າດ້ວຍການມອບຫລຽນດັ່ງກ່າວ ແລະ ເປັນກຽດມອບໂດຍທ່ານ ປານີ ຢາທໍ່ຕູ້.
ພິທີທີ່ມີຄວາມໝາຍສໍາຄັນຄັ້ງນີ້, ຜູ້ເຂົ້າຮ່ວມຍັງໄດ້ຮັບຟັງການກ່າວສູນທອນພົດຈາກເລຂາທິການໃຫຍ່ຄະນະບໍລິຫານງານສູນກາງພັກ, ປະທານປະເທດ ແຫ່ງ ສປປລາວ ເຊິ່ງທ່ານໄດ້ກ່າວຍ້ອງຍໍຊົມເຊີຍ ແລະ ຕີລາຄາສູງຕໍ່ຜົນສໍາເລັດຫລາຍດ້ານທີ່ສະພາປະຊາຊົນສູງສຸດໃນເມື່ອກ່ອນ ກໍຄື ສພຊ ໃນປັດຈຸບັນ ສາມາດຍາດມາໄດ້ ທັງໃຫ້ທິດຊີ້ນໍາເນັ້ນໜັກບາງບັນຫາຕໍ່ ສພຊ ແລະ ສະພາປະຊາຊົນຂັ້ນແຂວງໃຫ້ເອົາໃຈໃສ່ຕື່ມອີກຈໍານວນໜຶ່ງ.
ກ່ອນໜ້າທີ່ເລີ່ມພິທີທາງການ, ຄປຈ.ສພຊ ແລະ ສສຊ ໄດ້ວາງພວງມາລາ ຢູ່ອະນຸສາວະລີນັກຮົບນິລະນານ. ວາງກະຕ່າດອກໄມ້ຢູ່ຫໍພິພິຕະພັນປະທານ ໄກສອນ ພົມວິຫານ, ຮັບຊົມສາລະຄະດີ 45 ປີ ແຫ່ງການເຕີບໃຫຍ່ຂະຫຍາຍຕົວຂອງ ສພຊ ແລະ ຮັບຊົມການສະແດງສິລະປະອີກດ້ວຍ.
ຕອນບ່າຍຂອງວັນດຽວກັນ, ສພຊ ຍັງໄດ້ຈັດພິທີມອບຫລຽນກາລະນຶກ ສສຊ ແລະ ຍ້ອງຍໍຜົນງານ 5 ປີ ຂອງ ສສຊ ຊຸດທີ VIII ຢູ່ທີ່ຫໍປະຊຸມສະພາແຫ່ງຊາດ (ຫລັກ 6) ນະຄອນຫລວງວຽງຈັນ ໂດຍການເປັນປະທານຂອງທ່ານ ນາງ ປານີ ຢາທໍ່ຕູ້; ມີບັນດາທ່ານ ສສຊ, ຄະນະກົມ, ຄະນະພະແນກພາຍໃນ ສສຊ ແລະ ພາກສ່ວນກ່ຽວຂ້ອງເຂົ້າຮ່ວມ ເຊິ່ງພິທີມອບຄັ້ງນີ້ ປະກອບມີຫລຽນໄຊອິດສະຫລະ ຊັ້ນ II ຈໍານວນ 4 ທ່ານ, ຫລຽນໄຊແຮງງານຊັ້ນ I ຈໍານວນ 54 ທ່ານ, ຫລຽນໄຊແຮງງານຊັ້ນ II ຈໍານວນ 72 ທ່ານ, ຫລຽນໄຊແຮງງານຊັ້ນ III ຈໍານວນ 14 ທ່ານ ແລະ ຫລຽນຫລຽນກາລະນຶກ ສສຊ ແລະ ຫລຽນກາລະນຶກ 45 ປີ ສພຊ ຈຳນວນ 551 ທ່ານ ຍິງ 102 ທ່ານ.
ແຫຼ່ງຂ່າວທີ່ມາ: ສະພາແຫ່ງຊາດ